Stortingets kontrollorgan for de hemmelige tjenestene, EOS-utvalget, kritiserer i en rapport Forsvarets Sikkerhetsavdeling (FSA) for lagringen av opplysninger om journalist på deres nettverk over flere år.
– Det er uheldig at opplysninger om en journalist ble lagret i fire år, uten at det forelå tilstrekkelig hjemmelsgrunnlag, sier Eldbjørg Løwer, leder av Stortingets kontrollutvalg for de hemmelige tjenestene til VG.
I EOS-utvalgets årsmelding for 2016 kommer det frem at utvalget under en inspeksjon i 2015 fant at FSA hadde «behandlet opplysninger om en journalist, blant annet i en rapport som inneholdt opplysninger fra åpne kilder om fødselsår, bostedsadresse, skatt, registreringer i Brønnøysundregisteret og artikler i media om Forsvaret over en lengre periode».
FSA har hevdet at grunnen til innsamlingen var en saksbehandlingsfeil.